**О Б Р А З Л О Ж Е Њ Е**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона којим се уређује запошљавање и осигурање за случај незапослености садржан је у члану 97. тачка 8. Устава Републике Србије, према коме Република Србија, поред осталог, уређује и обезбеђује систем у области запошљавања.

1. **РАЗЛОЗИ ЗА ДОНОШЕЊЕ ЗАКОНА**

Основни разлог за доношење овог закона јесте усклађивање појединих његових одредби са Законом о планском систему Републике Србије („Службени гласник РСˮ, број 30/18), као и усклађивање, односно прецизирање појединих термина.

Наиме, одредбом члана 54. став 2. Закона о планском систему Републике Србије прописана је обавеза усклађивања закона и подзаконских акта који уређују поступак доношења докумената јавних политика, са одредбама овог закона, у року од две године од дана ступања на снагу овог закона.

Како је Законом о запошљавању и осигурању за случај незапослености („Службени гласник РСˮ, бр. 36/09, 88/10, 38/15, 113/17 – др. закон и 113/17) уређен поступак доношења докумената јавних политика у области запошљавања, и то стратегије и акционог плана, то је потребно извршити усклађивање његових одредби са одредбама Закона о планском систему Републике Србије.

Предложеним изменама и допунама важећег закона, прецизирано је да основни документ јавних политика у области активне политике запошљавања представља Стратегија запошљавања и Акциони план.

Национална стратегија запошљавања за период 2011–2020. године („Службени гласник РС”, број 37/11) је донета за период од десет година, док су се акциони планови почев од 2009. године доносили на годишњем нивоу. Како је одредбом члана 11. став 3. Закона о планском систему Републике Србије прописано да се стратегија по правилу усваја за период од пет до седам година, а остваривање њених циљева планира се и прати посредством акционог плана за спровођење стратегије, то је изменама и допунама важећег закона предложено да се стратегија запошљавања доноси за период од шест година, док се пратећи акциони планови доносе на период од по три године.

Даље, предложеним изменама и допунама важећег закона опредељено је да документ јавних политика на локалном нивоу буде програм запошљавања, а у складу са прописима којима се уређује плански систем. Наведено подразумева да програм има пратећи акциони план којим се планирају и прате циљеви програма или да сам програм садржи детаљно разрађене активности на нивоу мера. Програм не мора да се односи искључиво на политику запошљавања, већ у себи може да садржи и остале области од значаја за унапређење и развој јавних политика на локалном нивоу, али свакако мора да садржи део, односно област или поглавље којим се разрађују мере политике запошљавања. Јединице локалне самоуправе, применом одредби Закона о планском систему Републике Србије које се односе на форму и садржину документа јавних политика, биће у обавези да за сваку од мера ураде процену финансијских средстава и финансијских ефеката на годишњем нивоу, на основу чега ће министарство надлежно за послове запошљавања (у даљем тексту: Министарство) моћи да одлучи о суфинансирању активних мера политике запошљавања на локалном нивоу, по захтеву који јединице локалне самоуправе подносе сваке године (као и до сада).

Предложеним законским изменама, Министарству, као органу државне управе задуженог за координацију и праћење стања у области запошљавања и носиоцу израде документа јавне политике, омогућава се ефикасније планирање јавних политика, праћење спровођења политике запошљавања, анализа ефеката спровођења, координација и др, док се другим учесницима у планском систему дефинишу одређене активности ради њиховог правилног учешћа. На овај начин ће се одржати и унапредити постојећи механизми у координацији и комуникацији, како са другим ресорним министарствима и надлежним органима, тако и са јединицама локалне самоуправе.

Такође, предложеним изменама и допунама важећег закона допринеће се стандардизацији мера јавних политика на националном и локалном нивоу, што ће допринети још ефикаснијем праћењу учинка јавне политике од стране Министарства.

С тим у вези, потребно је напоменути и да се термин „локална самоуправа”, у смислу одредби Закона о запошљавању и осигурању за случај незапослености, односи и на градске општине, иако оне нису јединице локалне самоуправе, односно нису локална самоуправа, а све у циљу препознавања специфичности на одређеној територији, односно да се мере активне политике запошљавања реализују у складу са потребама и могућностима дате територије. Ова ситуација је и до сада била у практичној примени, где су поједине градске општине оснивале локалне савете запошљавања и доносиле локалне акционе планове запошљавања.

У досадашњој пракси Национални акциони план запошљавања био је основ за доношење локалних акционих планова, а заједно су представљали инструменте за планирање и спровођење мера активне политике запошљавања, односно за унапређење стања у области запошљавања. Локални акциони планови омогућили су да се препознају специфичне потребе територијалне аутономије, односно локалне самоуправе, које на свој начин и у складу са својим могућностима планирају мере и активности за унапређење стања на локалном тржишту рада, чиме се подстиче децентрализација локалне самоуправе и омогућава регионални развој.

1. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона извршено је прецизирање одредбе члана 21. важећег закона у складу са Акционим планом за спровођење Програма за поједностављење административних поступака и регулативе „е-Папир” за период 2020-2021. године, активност 1.3.24. „Оптимизација 17 административних поступака Министарства за рад, запошљавање, борачка и социјална питања”.

Чл. 2‒4. Предлога закона извршено је терминолошко усклађивање са одредбама Закона о планском систему Републике Србије, односно прецизирано је да план запошљавања представља плански документ којима се уређују јавне политике у области запошљавања.

Чланом 5. Предлога закона извршено је прецизирање термина активне политике запошљавања, тако да она представља систем мера и активности, усмерених ка повећању запослености и смањењу незапослености.

Чланом 6. Предлога закона мења се члан 37. важећег закона, тако што се прецизира да је основни документ јавних политика у области активне политике запошљавања стратегија и пратећи акциони план.

Чланом 7. Предлога закона прецизирано је да поред акционог плана, Министарство управља припремом и спровођењем стратегије.

Чланом 8. Предлога закона врши се усклађивање члана 39. важећег закона са Законом о планском систему Републике Србије, тако што се прецизирају елементи, односно садржина акционог плана.

Чл. 9. и 10. Предлога закона извршено је терминолошко усклађивање наслова изнад члана 40. важећег закона и мења се поменути члан, тако што се прецизира да надлежни орган територијалне аутономије може усвојити покрајински плански документ у области запошљавања који мора бити у сагласности са стратегијом и акционим планом. Такође, прописано је да се сама израда и извештавање о покрајинском планском документу у области запошљавања врши у складу са Законом о планском систему Републике Србије.

Чланом 11. Предлога закона мења се члан 41. важећег закона, тако да се прецизира начин усвајања локалног планског документа у области запошљавања, односно израда и извештавање о резултатима његовог спровођења, у складу са прописима којима се уређује плански систем Републике Србије.

Чл. 12‒15. Предлога закона прецизирани су рокови за подношење извештаја од стране Националне службе за запошљавање о спровођењу мера и активности из акционог плана, а такође је прецизирано да мере активне политике запошљавања представљају послове, средства и активности које су умерене ка унапређењу запослености. Овим одредбама извршено је и остало терминолошко усклађивање са одредбама Закона о планском систему Републике Србије.

Чл. 16‒19. Предлога закона извршено је терминолошко усклађивање.

Чланом 20. Предлога закона прописано је ступање овог закона на снагу осмог дана од дана објављивања у „Службеном гласнику Републике Србије”.

1. **ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење овог закона није потребно обезбедити финансијска средства у буџету Републике Србије за ову ни за наредне две фискалне године.